22/03/2019 | Administración LocalMunicipal
A Coruña
Área de Rexeneración Urbana e Dereito á Vivenda
Xestión do Solo
Publicación do protocolo de boas prácticas urbanísticas do Concello da Coruña

PUBLICACIÓN DO PROTOCOLO DE BOAS PRÁCTICAS URBANÍSTICAS DO CONCELLO DA CORUÑA En cumprimento dos Acordos de Mediación adoptados no incidente de mediación intraxudicial núm.6937/1997, autorizados pola Xunta de Goberno Local en sesión realizada o 31 de xaneiro de 2019 e homologados por Auto do 8 de febreiro de 2019, ditado polo Pleno da Sala do Contencioso-Administrativo do Tribunal Superior de Xustiza de Galicia, e ao abeiro do disposto no artigo 6 da Lei 40/2015, do 1 de outubro, de Réxime Xurídico do Sector Público, dispoño: Ordenar a publicación no Boletín Oficial da Provincia do texto do Protocolo de Boas Prácticas Urbanísticas do Concello da Coruña que de seguido se insire. A Coruña, 13 marzo de 2019. O tenente de alcalde e concelleiro responsable da Área de Rexeneración Urbana, Dereito a Vivenda e Mobilidade Sostible. Xiao Varela Gómez. TEXTO DO PROTOCOLO DE BOAS PRÁCTICAS URBANÍSTICAS DO CONCELLO DA CORUÑA Preámbulo O fin da controversia xudicial derivada do asunto do antigo Edificio de Fenosa debe erixirse nun novo “NUNCA MÁIS” esixido con forza e ao unísono pola cidadanía. O outorgamento dunha licenza ilegal, a duración do proceso xudicial en primeira instancia e en casación durante case nove anos, así como o camiño tortuoso seguido durante os seguintes doce anos pola execución da sentenza que ordenaba a demolición do construído ao abeiro da licenza anulada, puxeron en evidencia as gravísimas consecuencias producidas. As leccións aprendidas son moitas e merecen ser recollidas nun documento xurídico vinculante que atalle as causas do problema e impida que se repitan situacións como a que ensombreceu á cidade durante máis de dúas décadas. Para estes efectos, elaborase este Protocolo de Boas Prácticas Urbanísticas do Concello da Coruña, que será elevado á Xunta de Goberno Local para a súa aprobación como instrución e posterior publicación no Boletín Oficial da Provincia, ao abeiro do artigo 6 da Lei 40/2015, do 1 de outubro, de Réxime Xurídico do Sector Público. Con este Protocolo pretendese contribuír a conseguir o obxectivo explícito de que NUNCA MÁIS volva a suceder na Coruña un caso semellante ao padecido co antigo Edificio de Fenosa, mediante a adopción de tres conxuntos de medidas orientadas a i) protexer a terceiros de boa fe, facilitándolles o acceso á información derivada de procedementos administrativos ou xurisdicionais por diversas vías: inclusión nos informes urbanísticos expedidos polo Concello, inscrición no Rexistro da Propiedade, así coma publicación no Boletín Oficial da Provincia e no portal web municipal; ii) garantir o acerto das decisións administrativas, promovendo medidas de mellora do funcionamento dos servizos implicados e reforzando a tramitación de recursos administrativos de reposición como mecanismo preventivo de conflitos xurisdicionais mediante un procedemento de revisión dos informes técnicos por persoas diferentes das que emitiron os integrados no acto recorrido; e iii) impulsar os procedementos legalmente establecidos para dilucidar responsabilidades, para o exercicio das accións de regreso e de repetición nos termos establecidos na lexislación do empregado público, de procedemento administrativo común e de réxime xurídico do sector público. I.- Medidas orientadas á protección de terceiros de boa fe I.1.- Información permanentemente actualizada en vía administrativa. O Concello da Coruña ofrecerá información permanentemente actualizada sobre a situación xurídica dos inmobles afectados por recursos ou impugnacións en procedementos administrativos ou contencioso-administrativos. Para tal fin, a información urbanística que debe facilitar a Administración municipal segundo o establecido no artigo 5 do Real Decreto Lexislativo 7/2015, do 30 de outubro, polo que se aproba o texto refundido da Lei de Solo e Rehabilitación Urbana, deberá facer referencia obrigatoriamente aos recursos que foron interpostos, tanto na vía administrativa coma na vía contencioso-administrativa, respecto aos actos de outorgamento de licenzas, aínda que non fose solicitada expresamente esa información pola persoa interesada. I.2.- Inscrición no Rexistro da Propiedade de actuacións administrativas e xurisdicionais. O Concello da Coruña promoverá de oficio a inscrición no Rexistro da Propiedade dos actos administrativos e as sentenzas, en ámbolos dous casos firmes, que anulen licenzas urbanísticas, cando participase o seu titular no procedemento. Para estes efectos, a Administración actuará con especial dilixencia en asegurar a participación no procedemento administrativo ou o emprazamento en vía xudicial de cantos ostenten a condición de interesados. A práctica da inscrición deberá promoverse polo servizo que teña atribuída a competencia e responsabilidade sobre disciplina urbanística no prazo máximo dun mes desde a firmeza do acto ou sentenza inscribible. Así mesmo, promoverase de oficio a anotación preventiva da interposición de recursos contencioso-administrativos que pretendan a anulación de licenzas cando os xulgadores acordasen a medida cautelar de suspensión. Neste caso, as accións necesarias para a práctica da anotación preventiva deberán levarse a cabo desde o servizo que teña atribuída a competencia e responsabilidade sobre disciplina urbanística no prazo máximo dun mes desde a adopción das medidas cautelares. Nos demais casos, os letrados municipais, logo de recibida a demanda, deberán ponderar os intereses en conflito, promovendo, se é o caso, a anotación preventiva de demanda antes de cumprimentar o trámite de contestación á demanda. Agás nos casos nos que a lexislación estableza outra cousa, os actos aos que se refiren os parágrafos anteriores poderán inscribirse no Rexistro da Propiedade mediante certificación administrativa expedida polo órgano urbanístico actuante, na que se farán constar na forma esixida pola lexislación hipotecaria as circunstancias relativas ás persoas, os dereitos e as fincas a que afecte o acordo. I.3.- Publicación no Boletín Oficial da Provincia. Serán obxecto de publicación no BOP todos os actos administrativos e as sentenzas sobre os que se solicite a inscrición ou anotación preventiva de demanda no Rexistro da Propiedade. Este trámite efectuarase ao tempo que se remite oficio ao Rexistro da Propiedade e sen prexuízo do resultado deste procedemento. I.4.- Publicidade no portal web municipal. Ademais dos supostos anteriores, e preservando a protección de datos de carácter persoal, deberán publicarse no portal web do Concello da Coruña todos os acordos de persoamento en procesos contencioso-administrativos interpostos contra o outorgamento de licenzas nos que se acordase a práctica da anotación preventiva de demanda, así como as sentenzas xudiciais non firmes en materia de licenzas e calquera outras actuacións administrativas ou xudiciais relativas a licenzas urbanísticas que puidesen afectar a terceiros de boa fe. Así mesmo, e coas mesmas prevencións respecto á protección de datos de carácter persoal, publicaranse os expedientes que culminen coa declaración de nulidade, administrativa ou xudicial, dos actos de outorgamento de licenzas. II.- Medidas orientadas á mellora dos servizos e o acerto das decisións administrativas. II.1.- Plan de inspección urbanística. Anualmente, a persoa titular da área que teña atribuída a competencia en materia de disciplina urbanística elevará á Xunta de Goberno Local para a súa aprobación unha revisión do Plan de Inspección Urbanística coa finalidade de determinar os obxectivos principais e as actuacións prioritarias para mellorar a calidade e a eficacia da disciplina urbanística ao servizo da cidadanía e garantir a obxectividade e imparcialidade na actuación municipal. II.2.- Calidade dos servizos. A persoa titular da área que teña atribuída a competencia en materia de disciplina urbanística designará unha comisión de técnicos municipais que se encargará de avaliar o funcionamento dos servizos dependentes da Área e propoñer medidas dirixidas, entre outros fins, a: a) mellorar a calidade técnica dos informes que deban emitirse no seo de procedementos de intervención urbanística; b) mellorar a formación e actualización do persoal municipal; c) aprobar instrucións e ordes de servizo que permitan unificar criterios e, con eso, dar seguridade xurídica e garantir o acerto das decisións administrativas; d) atender as necesidades urxentes de persoal. As propostas da comisión materializaranse a través do Plan de Inspección Urbanística anual e, cando proceda, serán elevadas pola persoa titular responsable da área aos órganos de Goberno con competencia para a súa execución. II.3.- Recursos administrativos. O Concello da Coruña reforzará a tramitación e resolución dos recursos administrativos, como garantía de acerto da actuación administrativa e como mecanismo de prevención de conflitos xurisdicionais. Para estes efectos, na instrución de recursos de reposición contra actos de outorgamento de licenzas que cuestionen o acerto ou a veracidade dos informes técnicos que serviron como motivación ou fundamentación de acordos de outorgamento de licenzas, ou de calquera outros informes incorporados aos correspondentes expedientes, solicitaranse informes contraditorios que serán emitidos por técnicos municipais competentes en materia urbanística distintos dos que emitiron os informes iniciais. Os informes-proposta de resolución de ditos recursos serán sometidos á conformidade da Asesoría Xurídica Municipal con carácter previo á súa elevación á Xunta de Goberno Local. III.- Responsabilidades. Cando a declaración de nulidade dunha licenza comporte recoñecemento de indemnizacións, deberá abrirse un procedemento de determinación de responsabilidades de autoridades e funcionarios e reclamación de tanto de culpa a terceiros. III.1.- Acción de regreso. Cando a Administración indemnizase a terceiros como consecuencia da declaración de nulidade dunha licenza, esixirá de oficio en vía administrativa a funcionarios e autoridades a responsabilidade en que incorresen por dolo, culpa ou neglixencia graves. A competencia para iniciar e resolver corresponde á Xunta de Goberno ou ao órgano en que delegase a competencia. O procedemento deberá iniciarse de oficio no prazo máximo dun mes desde que se procedeu ao pago das indemnizacións e resolverase logo da instrución do correspondente procedemento, de conformidade co establecido nos artigos 36 e 37 da Lei 40/2015, do 1 de outubro, de Réxime Xurídico do Sector Público. III.2.- Acción de repetición. O Concello iniciará de oficio as accións legais que resulten necesarias para esixir o seu tanto de culpa aos terceiros que participaron na xeración da situación causante da responsabilidade patrimonial ou se beneficiaron dos seus resultados. Cando a Administración indemnizase a terceiros como consecuencia da declaración de nulidade dunha licenza, no prazo dun mes desde que se procedese ao pago, a persoa titular da área que teña atribuída a competencia e responsabilidade sobre disciplina urbanística solicitará á Asesoría Xurídica Municipal informe xurídico sobre as accións a emprender contra terceiros. A Asesoría Xurídica Municipal emitirá informe no prazo máximo de tres meses, con expresa mención aos terceiros contra quen proceda exercitar a acción de repetición, o tanto de culpa que lles corresponde e o prazo máximo para iniciar a acción. O informe xurídico será elevado á Xunta de Goberno Local, con proposta de inicio das accións de repetición que procedan, para a súa aprobación. IV.- Entrada en vigor. Esta instrución entrará en vigor a partir do día seguinte á súa publicación no Boletín Oficial da Provincia.